## La Generalitat habilita l’antic Hospital La Fe com a centre residencial urgent i temporal per a persones afectades per la riuada

*** Les conselleries de Servicis Socials i Sanitat han posat en marxa este recurs en col·laboració amb Creu Roja
* El centre disposarà de 50 places per a persones que necessiten un espai durant un curt termini i se suma al Centre d’Atenció Temporal d’Emergència habilitat fa 10 dies a Burjassot
* La Generalitat busca atendre les persones més vulnerables i donar suport als servicis socials municipals sense recursos propis mentres determinen la situació de cada ciutadà**

La Generalitat ha habilitat l’antic Hospital La Fe de València com a centre residencial per a donar acollida a persones que necessiten allotjament de manera urgent i durant un curt espai de temps després de la DANA.

Este espai, habilitat per les conselleries de Servicis Socials, Igualtat i Vivenda i Sanitat, ha iniciat este dilluns la seua activitat amb 50 places en col·laboració amb Creu Roja, que serà qui atenga les persones situades en este centre.

L’antic hospital valencià se suma al Centre d’Atenció Temporal d’Emergència (CATE), habilitat fa 10 dies a Burjassot.

Este nou espai de l’antiga Fe exercirà com a alberg temporal per a persones que han perdut les seues vivendes o que no poden romandre en elles per danys estructurals en les edificacions que suposen un risc i no disposen d’alternativa residencial.

Es busca així donar acollida a les persones més vulnerables amb una solució residencial en la qual estar mentres s’avaluen les seues vivendes i els servicis socials municipals determinen la seua situació de cara a buscar la fórmula definitiva de reallotjament.

La Generalitat es proposa, d’esta manera, estar prop de les persones més vulnerables i donar suport als servicis socials municipals que no disposen d’espais habilitats temporals d’allotjament per a acollir els ciutadans i ciutadanes, mentres es determina la situació, tant personal com residencial, de cada persona afectada.

Fecha: 18/11/2024